钦定古今图书集成/明伦汇编/氏族典/第110卷 > 崔逞
## 钦定古今图书集成/明伦汇编/氏族典/第110卷 > 崔逞

按《魏书崔逞传》，“逞字叔祖，清河东武城人，魏中尉琰
之六世孙。少好学，有文才。遭乱孤贫，躬耕于野，而讲
诵不废。慕容𬀩时，郡举上计掾，补著作郎，迁黄门侍
郎。及苻坚并慕容𬀩，以为齐郡太守。坚败，司马昌明
以逞为河清、平原二郡太守。为翟辽所掳，授以中书
令。慕容垂灭翟钊，以为秘书监。慕容宝东走和龙，为”
留台吏部尚书。及慕容𬴊立，逞携妻子亡归，太祖拜
为尚书，寻除御史中丞。天兴初，姚兴侵司马德宗襄
阳戍，戍将郗恢驰使乞师常山王遵，遵以闻，太祖诏
逞为遵书以答。初，恢与遵书云：“贤兄虎步中原。”太祖
以言悖君臣之体，敕逞亦贬其主号以报之。逞乃云
“贵主。”太祖怒，遂赐死。